FI Euroopan unionin virallinen lehti C 255/16

Asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

(2015/C 255/08)

Euroopan komissio on hyväksynyt tämän asetuksen (EU) N:o 664/2014 (1) 6 artiklan 2 kohdan kolmannessa alakohdassa tarkoitetun vähäisen muutoksen.

VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”TROTE DEL TRENTINO”

EU-nro: IT-PGI-0105-01330-28.4.2015

SAN ( ) SMM ( X ) APT ( )

1. Hakijaryhmä ja oikeutettu etu

ASTRO - Associazione Troticoltori Trentini Via Guardini n. 73 38100 Trento ITALIA Sähköposti: info@pec.confagricolturatn.it

2. Jäsenvaltio tai kolmas maa

Italia

3. Eritelmän kohta, jota muutos koskee

— ☐ Tuotteen kuvaus — ☐ Alkuperätodisteet — ☒ Tuotantomenetelmä — ☐ Yhteys maantieteelliseen alueeseen — ☐ Merkinnät — ☒ Muuta [tarkistetut lainsäädäntöviittaukset]

4. Muutoksen (muutosten) tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☒ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, mutta julkaistuun yhtenäiseen asiakirjaan on tehtävä muutos. — ☐ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos (muutokset)

Kun komission asetus (EU) N:o 56/2013 (3) tuli voimaan, osoittautui tarpeelliseksi täydentää yhtenäisen asiakirjan 3.3 kohtaa. Erityisesti hyväksytään SMM-suojatun ”Trote del Trentino” -nieriän ruokinnassa muista eläimistä kuin märehtijöistä peräisin olevan käsitellyn eläinvalkuaisen ja tällaista valkuaista sisältävien rehuseosten käyttö. Useimmat rehut sisältävät nykyisin kyseistä raaka-ainetta, minkä vuoksi sellaisen rehun, jossa ei ole lainkaan tätä raaka-ainetta tai sen jäämiä, hankkiminen ja antaminen kaloille olisi kalanviljelijöille taloudellisesti kestämätöntä.

Yhtenäisen asiakirjan 3.3 kohtaa täydennetään lisäämällä seuraava virke:

Lisäksi ruokinnassa sallitaan muista eläimistä kuin märehtijöistä peräisin olevan käsitellyn eläinvalkuaisen ja tällaista valkuaista sisältävien rehuseosten käyttö.

Tarkistetut lainsäädäntöviittaukset

Viittaukset neuvoston asetukseen (EY) N:o 510/2006 (4) korvataan viittauksilla asetukseen (EU) N:o 1151/2012.

YHTENÄINEN ASIAKIRJA

”TROTE DEL TRENTINO”

EU-nro: IT-PGI-0105-01330-28.4.2015

SAN ( ) SMM ( X )

1. Nimi

”Trote del Trentino”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.7 Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta

Suojattu maantieteellinen merkintä ”Trote del Trentino” myönnetään 4 kohdassa tarkoitetulla tuotantoalueella kasvatetuille lohensukuisille kaloille, jotka kuuluvat kirjolohen Oncorhynchus mykiss Walb. -lajiin. Kulutukseen saatettaessa niillä on oltava seuraavat ominaisuudet: Vihertävä selkä, jonka molemmilla puolilla on ruusunpunainen raita, valkeahko vatsa, ruumiissa, selkäevässä ja pyrstöevässä tummia täpliä. Kuntokertoimen (Condition Factor) on oltava enintään 500 gramman painoisilla kaloilla enintään 1,25 ja yli 500 gramman painoisilla kaloilla 1,35. Lihan rasvapitoisuus saa olla enintään 6 prosenttia. Liha on valkoista tai lohenpunaista, kiinteää, pehmeää, vähärasvaista, miedosti kalan makuista ja hienostuneesti makean veden tuoksuista, vailla mutaista jälkimakua. Vieraat makuvivahteet on rajoitettava mahdollisimman vähiin, geosmiinipitoisuuden on oltava alle 0,9 μg/kg ja lihaskudoksen tiiviyden on vastattava vähintään puristuspaineen enimmäisarvoa 4 N.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Ravintoannoksissa on noudatettava aidon ja muuttumattoman vakiintuneen perinteisen käytännön vaatimuksia. Siksi rehu ei saa sisältää geneettisesti muunnettuja organismeja, ja sen on oltava asianmukaisesti varmennettua voimassa olevan lainsäädännön mukaisesti.

SMM-tuotteen ”Trote del Trentino” lihan tyypillisen laadun takaamiseksi seuraavat raaka-aineet ovat sallittuja:

1. viljat, jyvät, niistä saatavat tuotteet ja sivutuotteet, proteiinitiivisteet mukaan luettuina

2. öljysiemenet, niistä saatavat tuotteet ja sivutuotteet, proteiinitiivisteet ja öljyt mukaan luettuina

3. valkuaiskasvien siemenet, niistä saatavat tuotteet ja sivutuotteet, proteiinitiivisteet mukaan luettuina

4. juurikasjauhot, niistä saatavat tuotteet ja sivutuotteet, proteiinitiivisteet mukaan luettuina

5. kaloista ja/tai äyriäisistä saatavat tuotteet ja sivutuotteet, öljyt mukaan luettuina

6. merileväjauho ja siitä saatavat tuotteet

7. muiden kuin märehtijöiden verestä saatavat tuotteet.

Lisäksi ruokinnassa sallitaan muista eläimistä kuin märehtijöistä peräisin olevan käsitellyn eläinvalkuaisen ja tällaista valkuaista sisältävien rehuseosten käyttö.

Ravintoannoksen koostumuksen on täytettävä kalojen ravintotarpeet kaikissa kasvatusvaiheissa.

Voimassa olevassa lainsäädännössä määriteltyjen lisäaineiden käyttö rehussa sallitaan. Lohenpunainen väri on saatava aikaan käyttäen pääasiassa astaksantiinikarotenoidipigmenttiä ja/tai muita luonnollista alkuperää olevia karotenoideja.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Eri kasvatusvaiheiden alkaen ruskuaispussivaiheen poikasista yksikesäisiksi ja täysikasvuisiksi kirjolohiksi sekä teurastuksen on tapahduttava jäljempänä 4 kohdassa yksilöidyllä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Jalostettu tuote on saatettava myyntiin kelmulla peitetyissä polystyreenirasioissa ja/tai -laatikoissa, tyhjiöpakatuissa pusseissa tai suojakaasuun pakattuna. Kirjolohi pidetään kaupan tuoreena, joko kokonaisena, perattuna, fileinä tai viipaleina.

Kokonaisina ja/tai perattuina kulutukseen saatettavien yksilöiden paino on vähintään 200 grammaa. Jos tuote saatetaan myyntiin fileinä tai viipaleina, painon on oltava vähintään 90 grammaa.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kussakin yksittäisessä pakkauksessa on oltava selkein, lähtemättömin ja muista teksteistä selvästi erottuvin kirjaimin maininta ”Indicazione Geografica Protetta” (suojattu maantieteellinen merkintä) tai sen kirjainlyhenne ”I.G.P.” (SMM).

Viimeksi mainittu on käännettävä sen maan kielelle, jossa tuote pidetään kaupan. Etiketissä ei saa olla mitään muita määritteitä, joita ei ole erikseen mainittu.

Kussakin yksittäisessä pakkauksessa tai siihen kiinnitetyssä etiketissä on oltava näkyvästi jäljempänä kuvattu tunnus, joka voi olla myös harmaasävyinen.

Etiketissä tai kussakin yksittäisessä pakkauksessa on lisäksi oltava Euroopan unionin SMM-tunnus. Etiketissä tai takaetiketissä on ilmoitettava tuottajan ja/tai erän numero tai tunnistekoodi.

4. Maantieteellisen alueen tarkka rajaus

SMM-tuotteen ”Trote del Trentino” tuotantoalue käsittää Trenton autonomisen maakunnan alueen kokonaisuudessaan sekä Bagolinon kunnan Brescian maakunnassa. Siihen sisältyvät näin ollen kaikki Trenton suurimmat joet niitä reunustavine laaksoineen ja sivujokineen.

5. Yhteys maantieteelliseen alueeseen

Tuotantoalue on syntynyt päällekkäisistä jäätikköjen ja jokien aiheuttaman eroosion muodostamista kerrostumista. Morfologisesti se on lähinnä vuoristoista, ja sille ovat ominaisia geologiseen alustaan muodostuneet syvyydeltään vaihtelevat laaksot, jotka kulkevat kaikkien valuma-alueiden läpi. Trote del Trentinon tuotantoalueen ilmasto on tyypillinen Alppien alueelle. Siellä sataa usein, talvisin lumisateet ovat yleisiä, ja lämpötilat ovat viileitä myös kesällä. Kirjolohen tuotantoon käytettävä vesi on peräisin alueen lumikentiltä ja jäätiköiltä. Yksilöidyn alueen ilmastolliset ja hydrogeologiset ominaispiirteet, joita ei voida kuvitella tai jäljitellä muualla, antavat Trote del Trentino -kirjolohelle erityisominaisuudet, jotka erottavat sen muista vastaavista tuotteista. Trenton alueen lähdeveden kemiallinen koostumus sisältää eurooppalaista keskiarvoa vähemmän hivenaineita (magnesiumia, natriumia, kaliumia), minkä vuoksi se on erinomaisen suotuisaa kirjolohen kehittymiselle. Vesistöt, joista Trenton kalanviljelylaitokset saavat vetensä, ovat biologiselta laadultaan erinomaisia; niiden bioottinen indeksi on yli 8, mikä vastaa laatuluokkaa I tai II.

SMM-tuotteen ”Trote del Trentino” rekisteröintihakemus on perusteltu, koska kyseinen tuote erottuu muista samaan tavaraluokkaan kuuluvista tuotteista hyvin pienen kuntokertoimen ja alhaisen rasvapitoisuuden vuoksi. Lisäksi liha on kiinteää, pehmeää, vähärasvaista, miedosti kalan makuista ja hienostuneesti makean veden tuoksuista, vailla mutaista jälkimakua.

Trote del Trentino -kirjolohen erityisominaisuudet johtuvat ennen muuta viljelyyn käytetystä alueen lumikentiltä ja jäätiköiltä peräisin olevasta vedestä, jota on saatavilla erittäin runsaasti, jonka happipitoisuus on hyvin korkea, kemiallis-fysikaalis-biologinen laatu erinomainen ja keskilämpötila alhainen (marraskuusta maaliskuuhun yleensä alle 10 °C).

Kylmä ja vähäravinteinen vesi hidastaa kasvua, ja vaikka tämä alentaakin tuotannon määrää, se parantaa toisaalta lihan laatuominaisuuksia, kuten alhaista kuntokerrointa ja rasvapitoisuutta. Hyvän vesitilanteen ja kaltevan pinnanmuodostuksen ansiosta suurin osa Trenton kalanviljelystä tapahtuu eri tasoilla sijaitsevissa altaissa, jolloin veteen siirtyy happea luonnollisella tavalla. Vesien hyvä laatu estää myös lihaan epämiellyttäviä makuja, kuten geosmiinin liiallisesta esiintymistä johtuvaa mudan makua, aiheuttavien ei-toivottujen mikrolevien ja mikro-organismien sekä niiden metaboliittien kehittymistä.

Tuotantoympäristön ilmasto-olosuhteet sekä inhimillinen panostus kalanviljelylaitosten hoitamiseen yhdistävät Trote del Trentino -kirjolohen sen maantieteelliseen tuotantoalueeseen.

Trote del Trentinon viljelyä on harjoitettu jo kauan, ja se perustuu pitkiin, aikojen myötä vakiintuneisiin perinteisiin. Kasvatus altaissa alkoi 1800-luvulla, kun vuonna 1879 perustettiin Torbolen kalanviljelylaitos, jonka tavoitteena oli vesiviljelykäytännön levittäminen ja luonnollisten vesistöjen taimenkannan lisääminen poikasistutusten avulla. Ensimmäiset yksityiset kalanviljelylaitokset perustettiin vuonna 1891 Predazzoon, vuonna 1902 Giustinoon ja vuonna 1926 Tioneen, ja niiden määrä lisääntyi lisääntymistään toisen maailmansodan jälkeen. Vuosien ajan niissä on ylläpidetty omia erillisiä lisääntymiskantoja, joita on tarvittaessa uudistettu muista laitoksista tai luonnosta peräsin olevilla kannoilla, jolloin laitoksessa kasvatettujen yksilöiden tyypilliset ominaisuudet siirtyvät niiden jälkikasvuun.

Perinne vakiintui, kun vuonna 1975 perustettiin Trenton taimenenkasvattajien yhdistys (Associazione dei Troticoltori Trentini), joka on vaikuttanut merkittävästi taimenenviljelyn elpymiseen tuotantoalueella. Nimi ”Trote del Trentino” on tullut vahvasti osaksi yleistä ja kaupallista kielenkäyttöä, mikä ilmenee selvästi kauppalaskuista, etiketeistä ja mainoksista.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Italian hallitus on aloittanut kansallisen vastaväitemenettelyn julkaisemalla 4.3.2015 Italian tasavallan virallisen lehden numerossa 52 ehdotuksen suojatun alkuperänimityksen ”Trote del Trentino” eritelmän muuttamiseksi.

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.

(3) EUVL L 21, 24.1.2013, s. 3.

(4) EUVL L 93, 31.3.2006, s. 12.